Polisieman vas na bomdreigementFoto: @raahil_sain/AlgoaFM/Twitter Kapt. Sandra Janse van Rensburg, woordvoerder van die polisie, het gesê polisiebeamptes het omstreeks 13:30 ŉ noodoproep ontvang oor ŉ bomdreigement by die Absa-bank in die winkelsentrum. Volgens Janse van Rensburg het ŉ 38-jarige man die bank binnegegaan en glo aan bankpersoneel gesê hy gaan ŉ ploftoestel aktiveer indien daar nie aan sy eise gehoor gegee word nie. “Die polisie se honde- en bomeenheid het vinnig reageer en almal uit die bank ontruim. Die beamptes het die bankperseel deursoek en gevind die verdagte het nie ŉ ploftoestel in sy besit nie.” Janse van Rensburg het gesê die verdagte is in hegtenis geneem en sal Maandag in die Port Elizabeth-landdroshof verskyn op aanklag dat hy ŉ vals bomdreigement gemaak het. Sy het bevestig dat die verdagte ŉ polisiebeampte is. “Die beampte het voor die voorval berading ontvang van die SAPD se werknemerwelstandafdeling.”